หุ้นต่ำสิบมาแรง
วันนี้ “โมนิก้า” ขอมาในแนววิชาการสักหน่อย เพราะเดือน ม.ค. ปี 66 ไม่มีปรากฏการณ์ “January Effect” เหมือนที่หลายคนเคยคาดหวัง
วันนี้ “โมนิก้า” ขอมาในแนววิชาการสักหน่อย เพราะเดือน ม.ค. ปี 66 ไม่มีปรากฏการณ์ “January Effect” เหมือนที่หลายคนเคยคาดหวัง
30 ม.ค. 2566

วันนี้ “โมนิก้า” ขอมาในแนววิชาการสักหน่อย เพราะเดือน ม.ค. ปี 66 ไม่มีปรากฏการณ์ “January Effect” เหมือนที่หลายคนเคยคาดหวัง และเมื่อนำมาผนวกรวมกับสถิติย้อนหลังในช่วง 10 ปีที่ผ่านมาจะพบว่า ดัชนีให้ผลตอบแทนเป็นบวกมากถึง 7 ปีกันเลยทีเดียว หรือคิดเป็นผลตอบแทนเฉลี่ยก็จะอยู่ในระดับ 1.80% ซึ่งเป็นระดับที่น่ารักน่าลุ้นสำหรับคนที่เน้นลงทุนสั้น ๆ นะจะบอกให้
ที่น่าสนใจคือ ทฤษฎีดังกล่าวมาจากความเชื่อที่ว่า ตลาดหุ้นมักปรับตัวขึ้นแรงเดือนแรกของปี ซึ่งเป็นผลสืบเนื่องมาจากช่วงสิ้นปีมีการขายทำกำไรออกไปมาก จนราคาหุ้นปรับตัวลงมาในระดับที่น่าลงทุน และกลายเป็นแรงจูงใจให้นักลงทุนกลับเข้ามาซื้อหุ้นอีกครั้ง “โมนิก้า” จึงต้องกลับมาดูความจริงที่เกิดขึ้นเที่ยวนี้ว่า นักเล่นให้ความสนใจเรื่องไหนเป็นพิเศษ และในที่สุดก็พบว่า หุ้นต่ำสิบมาแรงพะย่ะค่ะ
โดยเฉพาะในรายของ STI ถือเป็นหุ้นทีเด็ดสำหรับขาลุยอย่างแท้ทรู เพราะตั้งแต่กลุ่ม UV เข้ามาซื้อหุ้นเพิ่มจากกลุ่มผู้ถือหุ้นใหญ่ 5 คนอีก 12% (ของเดิมถืออยู่แล้ว 26%) ก็ทำให้ราคาหุ้นพุ่งกระฉูดหยุดไม่อยู่เป็นเวลาร่วม 8 วัน และวานนี้ก็เป็นอีกครั้งที่ราคาหุ้นทะยานขึ้นมาปิดที่ 8.30 บาท บวกไป 1.10 บาท หรือขึ้นไป 15.30% ด้วยมูลค่าการซื้อขาย 466 ล้านบาท อาจตีความได้ว่า กลุ่มนี้คงคิดการใหญ่อะไรสักอย่างแน่ ๆ บรรดานกรู้ถึงไล่ไม่เลิกเจ้าค่ะ
เช่นเดียวกับในรายของ SIRI ก็ลากขึ้นลากลงกันมันสุด ๆ ตลอดทั้งเดือน มันทำให้เชื่อว่า เรื่องนี้อาจเกี่ยวข้องกับการเมืองอย่างเลี่ยงไม่ได้ เพราะเห็นกันอย่างชัดเจนว่า หัวเรือใหญ่ออกตัวแรงขนาดไหน? ผนวกกับตอนนี้โหมข่าวเปิดโครงการใหม่ ดันรายได้โตเป็นประวัติการณ์ จึงทำให้ราคาหุ้นวิ่งขึ้นมาปิดที่ 1.81 บาท บวกไป 0.06 บาท หรือขึ้นไป 3.40% ด้วยมูลค่าการซื้อขาย 661 ล้านบาทแบบชิล ๆ ไงล่ะคะ
ส่วนหุ้นแบงก์ต่ำสิบที่เคาะมัน ๆ เล่นได้หลายรอบ “โมนิก้า” คงมองไปที่หุ้น TTB เป็นรายถัดมาแบบไม่ลังเลใจ เพราะรายนี้มีสตอรี่เกี่ยวกับการสร้างรายได้ที่น่าสนใจ แถมราคาหุ้นก็ยังมีอัพไซด์ค่อนข้างเยอะในมุมของ PE และ PBV เดี๊ยนถึงดีใจเนื้อเต้นที่เห็นราคาหุ้นไต่เพดานขึ้นมาปิดที่ 1.47 บาท บวกไป 0.02 บาท หรือขึ้นไป 1.40% ด้วยมูลค่าการซื้อขาย 653 ล้านบาท เพราะราคาหุ้นควรวิ่งมาแถวนี้ตั้งนานแล้วพะย่ะค่ะ
อีกรายที่อยู่ในความสนใจของ “โมนิก้า” คงต้องมองไปที่หุ้น THREL หลังราคาหุ้นพุ่งแรง 2 วันซ้อน จนราคาหุ้นขึ้นมาปิดที่ระดับ 5.05 บาท บวกไป 0.39 บาท หรือขึ้นไป 8.35% ด้วยมูลค่าการซื้อขาย 89 ล้านบาท มันเป็นช็อตที่ทำให้อยากรู้จริง ๆ ว่า การขึ้นเที่ยวนี้มีอะไรเปลี่ยนไปอย่างมีนัยสำคัญไหม? และเที่ยวนี้คาดหวังราคาหุ้นจะขึ้นไปหายอดแรกแถว 5.50 บาท และเลยไปถึง 6 บาทได้หรือเปล่า?…มันเป็นเรื่องที่น่าตามดูแบบใกล้ชิดนะจ๊ะ
ส่วนหุ้นเล็กสตอรี่สวยอย่าง YONG ก็เป็นช็อตที่เหมาะสำหรับขาซิ่งอย่างแท้ทรู เพราะเมื่อดูจากการลงทุนที่เพิ่มขึ้นของฝั่งตะวันออก ย่อมเป็นเรื่องดีสำหรับคนที่ทำธุรกิจคอนกรีตสำเร็จรูป “โมนิก้า” ถึงเชื่อว่า ปีนี้ผลงานของบริษัทจะบรรเจิดอย่างแน่นอน และการขึ้นมายืนปิดที่ระดับ 2.46 บาท บวกไป 0.14 บาท หรือขึ้นไป 6% ด้วยมูลค่าการซื้อขาย 82 ล้านบาท ท่ามกลางค่า PE 18 เท่า ก็เป็นจุดที่ทุกคนเอื้อมถึงจ้า!
ท้ายสุดนี้ “โมนิก้า” ขอหยิบคอมเมนต์ของหนุ่มใหญ่พราวเสน่ห์อย่าง “สมโภชน์” หรือ EA กรณีค่าไฟแพงมาเม้าท์เพื่อเตือนสติว่า สิ่งที่พูดออกมาล่าสุด อาจย้อนศรกลับมาหาตัวเองเต็ม ๆ หากป้องกันไม่ดี..อุ๊ย!..ไม่ระวังให้ดี โดยเฉพาะตัวคุณพี่เองก็เป็นมนุษย์ไฟฟ้าที่ขายไฟหาเลี้ยงชีพอยู่แล้ว แถมไฟที่คุณพี่ขายให้กับคนไทยในปัจจุบันก็สุดแสนจะแพง…จริงไหม?..ถามใจเธอดู!
ความยุ่งเหยิงดังกล่าวเกิดจาก คุณพี่ดันไปพูดออกสื่อถึงสาเหตุที่ทำให้คนไทยต้องใช้ไฟแพง มันเกิดจาก Reserve ในบ้านเราล้นทะลักมากถึง 40% แทนที่จะมีแค่ 10% เหมือนกับคนอื่น แต่คุณพี่กลับเงียบเฉยไม่พูดถึงโครงการต่าง ๆ ของ EA โดยเฉพาะพวกโซลาร์ฟาร์มที่คนไทยต้องจ่ายค่าแอดเดอร์ให้อีก 8 บาทต่อหน่วย (ออนท็อป แต่คนละอย่างกับครูบาไก่) ซึ่งคุณพี่ก็รู้แก่ใจอยู่แล้วมิใช่หรือว่า ส่วนเพิ่มนี้ก็ต้องถูกนำมาเฉลี่ยในบิลค่าไฟของทุก ๆ คนด้วย
นอกจากนี้ยังมีพวกโครงการลมของ EA อีกหลายร้อยเมกะวัตต์ ซึ่งลมปากของคุณพี่ที่ออกมาวันนี้ สังคมเขาจะครหากันได้ว่ามันตรงกับสำนวน “กินอยู่กับปาก อยากอยู่กับท้อง” จริงเท็จแค่ไหนเอาตัวเลขมาถ่างดูจะได้กระจ่างว่า สุดท้ายประชาชนคือตัวประกันผู้น่าสงสารที่ถูกนำมาอ้างถึงหรือไม่? ซ้ำร้ายคุณพี่ไม่ยอมพูดถึงการผลักดันใช้แบตเตอรี่ (แบบ Aggressive สไตล์สมโภชน์) จะทำให้ค่าไฟคนไทยรวมถึงตัวอีโมแพงขึ้นอีกเท่าไหร่?…เดี๊ยนอยากรู้จริง ๆ นะคะพี่ขา!